
A tűzoltás logisztikai nehézségeinek vizsgálata városi és vidéki környezetben

Dolgozatom témája a tűzoltással kapcsolatos logisztikai nehézségek vizsgálata. Ezeket a nehézségeket mind a városi, mind pedig a vidéki környezet tekintetében vizsgálom. Az elmúlt 20 évben különböző beosztásaimból adódóan megkülönböztető jelzéseket használó gépjárműveket vezettem. Ebben a hosszú időszakban folyamatosan a logisztika vonulási területén tevékenykedtem, ennek köszönhetően választottam a kutatott témát. A társadalom rohamos fejlődése miatt a közúti közlekedés és a szállítmányozás hatalmas méreteket ölt, amelynek következtében egyre több gépjármű közlekedik hazánk útjain. Ezzel egyrészről a forgalom sűrűségét növelik, másrészről pedig a nagyobb forgalom jobban igénybe veszi az utakat, így azok minősége hamarabb romlik. Dolgozatomban célom azokat a közlekedésfejlesztési lehetőségeket megvizsgálni, amelyek hozzájárulnak a tűzoltó gépjárművek hatékonyabb vonulásához. Ezen kívül vizsgálom a tűzoltó gépjárművek kapcsán az olyan műszaki megoldásokat, amelyek hozzájárulnak a jelenleg rendszeresített gépjárművek további fejlesztéséhez. Végül célom saját adatgyűjtés segítségével a megkülönböztető jelzéseit használó gépjárművekkel szembeni megfelelő magatartás és közlekedési kultúra fejlesztési lehetőségeinek vizsgálata.
A kitűzött céljaim elérése érdekében áttekintem a témával kapcsolatos, releváns hazai és nemzetközi szakirodalmakat, de fontosnak tartottam a különböző szakértőkkel való konzultációt és a saját tapasztalataim felhasználását is. Emellett a kutatott tárgyban kérdőíves lekérdezés módszerével, saját adatgyűjtést is végeztem.
Kutatásom eredményeként a gépjárművezetők és a forgalomban résztvevő egyéb közlekedők vizsgálatával közlekedésfejlesztési javaslatokat fogalmaztam meg a közoktatás keretein belül. Ezen kívül a tűzoltó gépjárművek műszaki vizsgálatának eredményeként javaslatot tettem a tartósfékek beépítésére, valamint a hátsó kerék kormányzás használatának kibővítésére a mentő tűzvédelmi szakterületen. Végezetül a vonulással kapcsolatos logisztikai nehézségek és a tűzoltó gépjárművezetők képzésével kapcsolatban javaslatot tettem a megkülönböztető jelzéseit használó gépjárművekkel szembeni megfelelő magatartás és közlekedési kultúra további fejlesztésére.



